|  |  |
| --- | --- |
|  | 25. november 2014  Pressemeddelelse |
|  | Forskning og Formidling  Formidling  41 20 60 19  Nynne.Bojsen.Faartoft@natmus.dk |

**Fra den sibiriske tajga til Nationalmuseet**

Som pelsjæger i Sibirien kom Rane Willerslev helt tæt på døden. Hør om hans oplevelser, når han holder foredrag på Nationalmuseet den 3. december i forbindelse med særudstillingen ”Pels - liv og død”.   
  
Onsdag den 3. december kan du møde en ægte pelsjæger og historiefortæller på Nationalmuseet. Nemlig antropolog Rane Willerslev, som holder foredrag om sine oplevelser i den sibiriske tajga, som nær kostede ham livet. Anledningen er Nationalmuseets særudstilling ”Pels - liv og død”, som du har mulighed for at se, inden foredraget starter kl. 17.00. I forbindelse med foredraget vil der være en lille ”arctic snack”.   
  
Rane Willerslev var i 1999 til 2000 på et års feltarbejde i forbindelse med sit ph.d.-studie ved Cambridge University. Han skulle studere et lille jægerfolk, jukagirerne, i Jakutien. Samtidig iværksatte han et idealistisk pelsprojekt, der skulle etablere en direkte handelsforbindelse mellem jægerne og pelsauktionen i Danmark. Meningen var at gøre en ende på århundreders udnyttelse af de sibiriske zobeljægere, men Rane Willerslev kom på tværs af den russiske mafia og måtte flygte ud i den nådesløse tajga. Her levede han i flere måneder udelukkende af eget jagtbytte, og da jagtheldet svigtede, kom han helt tæt på døden.

**Foredrag med Rane Willerslev på Nationalmuseet**  
**Tid og sted:** 03.12.14 kl. 17.00 - 18.30 i Nationalmuseets biograf.  
**Pris:** 50 kr. Køb din billet her: <http://billet.natmus.dk/>  
  
**Fakta: Om Rane Willerslev**  
Født 1971. Dansk antropolog, professor, forfatter og foredragsholder. Siden 1991 har han gennemført en række ekspeditioner til Sibirien. I begyndelsen sammen med sin tvillingebror, evolutionsbiologen Eske Willerslev og senere på egen hånd. Medlem af Eventyrernes Klub.  
  
**For yderligere oplysninger kontakt:**Nynne Bojsen Faartoft, kommunikationsmedarbejder, Nationalmuseet.  
Tlf.: 41 20 60 19. E-mail: [nynne.bojsen.faartoft@natmus.dk](mailto:nynne.bojsen.faartoft@natmus.dk)